Нэхъ акъылыфIэр. Нэхъ гуакIуэр
Хабзэ хъуауэ, Къэбэрдей-Балъкъэр къэрал мэкъумэш университетым гъэ къэс ирегъэкIуэкI «Илъэсым и студент» жиIэу зэпеуэ. А цIэ лъапIэм мы гъэм щIэбэнащ нэрыбгитху: Дым Маринэ (экономикэмкIэ институт), Уянаевэ Маринэ (управленэмкIэ институт), Езауэ Софьят (агрономиемкIэ факультет), Толгуровэ Зулейхэ (биотехнологиемрэ ветеринариемкIэ факультет), Подлиновэ Анастасие (механизацэмкIэ факультет).
КъэпщытакIуэхэу кърагъэблэгъат КъБКъМУ-м и ректор Апажэ Аслъэн, КъБР-м и Парламентым ЕгъэджэныгъэмкIэ, щIэныгъэмрэ щIалэгъуалэ политикэмкIэ и комитетым и пашэ Азычэ Светланэ, КъБКъМУ-м и ветеранхэм я советым и унафэщI ТIащ Анатолэ сымэ, нэгъуэщIхэри.
Зэпеуэм хэтын ипэ къихуэу, пщащэхэр езыхэр щеджэ факультетхэм щекIуэкIа зэхьэзэхуэхэм щытекIуати, Iэдэбу утыкум итт, я гупсысэхэр нэсу къаIуатэрт, зэхэщIыкIыгъуэу, гъэхуауэ псалъэрт, дахэу зыкъагъэлъагъуэрт. Iыхьищу гуэшауэ щыта а зэхыхьэм пщащэхэм езыхэм я гъащIэм теухуауэ хъыбар кIэщI щыжаIащ, творческэ лэжьыгъэхэр щагъэзэщIащ. «Унэ лэжьыгъэ» Iыхьэм КъБКъМУ-р илъэс 35-рэ зэрырикъум хуэгъэзауэ нэхъ пасэу ягъэхьэзыра теплъэгъуэхэр утыку къыщрахьащ. Апхуэдэуи абыхэм предмет зэхуэмыдэхэм къыхаха, я IэщIагъэм, гъащIэм епха упщIэхэр иратурэ къэпщытакIуэхэм наIуэ къащIащ ахэр дахэу къызэрыфэм, уэрэд зэрыжаIэм, усэ къызэреджэм нэмыщI, пщащэхэр зэрыгубзыгъэ дыдэхэр, зыхуеджэ IэщIагъэм зэрыдихьэхыр.
Зэхьэзэхуэм Iэмал имыIэу зыгуэр щытекIуэн хуейти, и пащхьэ ита къалэн псори нэсу, дахэу, зэгъэкIуауэ зэригъэзэщIам папщIэ къэпщытакIуэ гупым «2016 гъэм и студент» цIэр Толгуровэ Зулейхэ фIащащ. «Теплъэгъуэ нэхъыфI» унэтIыныгъэм щытекIуащ Езауэ Софьят. «Творческэ лэжьыгъэ нэхъыфI» Iыхьэм бжьыпэр щепт хъуну къалъытащ Подлиновэ Анастасие, унэ лэжьыгъэр нэхъыфIу игъэзэщIауэ ябжащ Дым Маринэ. Абыхэм щIыхь тхылъхэмрэ тыгъэхэмрэ иратащ. ХьэщIэхэр щыхъуахъуэм я псалъэхэм къыхагъэщащ дэтхэнэ зы пщащэми уи нэм къыщIыфIэнэн, уи псэм щIыдыхьэн зэрыхэлъыр, утыку итыкIи, зыIыгъыкIэ дахи зэриIэр, адэкIи ехъулIэныгъэ яIэу, дэнэкIэ ямыгъазэми пашэ щыхъуу псэуну.
Пшыхьыр уэрэдхэмкIэ къафэхэмкIэ ягъэдэхащ Бозий Миланэ, КIарэ Каринэ сымэ, УправленэмкIэ институтым и къэфакIуэ гупым.
ХЬЭРЭДУРЭ Аллэ.
